धनछुआ (बाल कविता)
अपनहि खेत खरिहान रहैए,
ई तँऽ छी धानछुआ ।
 उच्चारण करबामे बाजी,
एकरे तँऽ धनछुआ । ।
 तार पर बैसए, मेह पर बैसए,
बैसए ओ खुट्टा पर ।
 धानक ढेरी चट छू आबए,
बैसए जा ठुट्ठा पर । ।
 शायद इएह गुणक कारण,
ओ धानछुआ कहबैए ।
 गौरसँ देखबै, तखने बुझबै,
एना किएक करैए । ।
 छोट छोट कीड़ा आ फतिङ्गा,
धानक ढेरीमे बहुते ।
 खा कऽ तकरा पेट भरैए,
छोड़ि धानकेँ अगबे । ।
 एकरे देखि कऽ कहबी बनलै,
अगराहीक धनछुआ ।
 लोक बजैए अर्थ ने बूझए,
चीन्हए ने धनछुआ । ।
 एकरहि एगो छै भैय्यारी,
ओ करिया धनछुआ ।
 लोक बुझैए ओकरा कोइली,
पर छी ओ धनछुआ । ।
 भेटत जोतला खेतमे या फेर,
जाहिठाँ जमकल पानि ।
 खा कऽ जीबए कीड़ा−मकोड़ा,
करए जे उपजा हानि । ।
 बड़ हल्लुक, खऽढ़क ऊपरमे,
देखबै एकरा बैसल ।
 बस कारी भेने की कोइली,
गाबैत कहिया देखल ? ?
 Ø धानछुआ या धनछुआ - धूसर-मटियारी या किछु−किछु छाउरक रंगक चिड़ैविशेष जकरा अंग्रेजीमे एॅशी ड्रोङ्गो (ASHY DRONGO) कहल जाइत अछि ।
 Ø करिया धनछुआ - कारी रंगक चिड़ैविशेष जकरा अंग्रेजीमे ब्लॅक ड्रोङ्गो (BLACK DRONGO) कहल जाइत अछि । सामान्य लोक आ धियापुता कारी रंगक कारण एकरहि कोइली बुझि लैत अछि । संस्कृतमे एहि चिड़ैकेँ धुत्त कारी होएबाक कारण "भृंगराज" नामक पक्षी कहल गेल अछि ।
 Ø कोइली - कारी रंगक चिड़ैविशेष जे कि भारतीय ओ आन वाङ्गमयसभमे अपन मधुर आबाजक लेल प्रशिद्ध अछि । हिन्दीमे एकरा कोयल आ अंग्रजीमे कुक्कू (CUCKOO) कहल जाइत अछि ।
 Ø कोयली - आमक आँठीक भीतरमे उज्जर रंगक कोमल संरचनाविशेष ।
 Ø मैथिलीमे "कोइली" आ "कोयली" श्रुतिसम भिन्नार्थक शब्द भेल । मतलब कि एहेन शब्दसभ जे सुनबामे एकरँगाह लगैत अछि पर ओकर अर्थ अलग−अलग होइत अछि ।
 मैथिली पाक्षिक इण्टरनेट पत्रिका "विदेह" केर 193म अंक (01 जनबरी 2016) (वर्ष 9, मास 97, अंक 193) केर "बालानां कृते" स्तम्भमे प्रकाशित । 